Úradný vestník L 349 , 24/12/2002 S. 0004 - 0005



Nariadenie Rady (ES) č. 2323/2002 zo 16. decembra 2002 o uzatvorení protokolu, ktorým sa stanovujú možnosti rybolovu a finančný príspevok, stanovené v Dohode medzi Európskym hospodárskym spoločenstvom a vládou Senegalskej republiky o rybolove pri pobreží Senegalu na obdobie od 1. júla 2002 do 30. júna 2006 RADA EURÓPSKEJ ÚNIE, so zreteľom na Zmluvu o založení Európskeho spoločenstva, najmä na jej článok 43, v súvislosti s jej článkom 300 ods. 2 a prvým pododsekom článku 300 ods. 3, so zreteľom na návrh Komisie, so zreteľom na stanovisko Európskeho parlamentu [1], keďže: (1) v súlade s Dohodou medzi Európskym hospodárskym spoločenstvom a vládou Senegalskej republiky o rybolove pri pobreží Senegalu [2] uskutočnili spoločenstvo a Senegal rokovania s cieľom stanoviť zmeny alebo doplnky dohody na konci obdobia uplatňovania protokolu; (2) ako výsledok týchto rokovaní bol 25. júna 2002 parafovaný nový protokol, ktorým sa stanovujú možnosti rybolovu a finančný príspevok stanovené v uvedenej dohode na obdobie od 1. júla 2002 do 30. júna 2006; (3) keďže je v záujme spoločenstva protokol schváliť; (4) malo by sa ustanoviť rozdelenie možností rybolovu medzi členskými štátmi, ich povinnosť nahlasovať úlovky a povinnosť majiteľov lodí zo spoločenstva vykladať úlovky tuniakov v Senegale na svoje vlastné náklady v súlade s časťou C prílohy k protokolu, PRIJALA TOTO NARIADENIE: Článok 1 Protokol, ktorým sa stanovujú možnosti rybolovu a finančný príspevok stanovené v Dohode medzi Európskym hospodárskym spoločenstvom a vládou Senegalskej republiky o rybolove pri pobreží Senegalu na obdobie od 1. júla 2002 do 30. júna 2006, sa týmto schvaľuje v mene spoločenstva. Text protokolu je pripojený k tomuto nariadeniu [3]. Článok 2 Možnosti rybolovu stanovené v protokole sa rozdeľujú medzi členskými štátmi takto: Kategória 1 | 233 BRT na štvrťrok | Grécko | 704 BRT na štvrťrok | Španielsko | 563 BRT na štvrťrok | Taliansko | Kategória 2 | 3000 BRT na mesiac v ročnom priemere | Španielsko | Kategória 3 | 3186 BRT na mesiac v ročnom priemere | Španielsko | 314 BRT na mesiac v ročnom priemere | Portugalsko | Kategória 4 | 10 plavidiel | Španielsko | 6 plavidiel | Francúzsko | Kategória 5 | 21 plavidiel | Španielsko | 18 plavidiel | Francúzsko | Kategória 6 | 20 plavidiel | Španielsko | 3 plavidlá | Portugalsko | Ak sa žiadosti o licencie týchto členských štátov nevzťahujú na všetky možnosti rybolovu stanovené protokolom, Komisia môže brať do úvahy žiadosti o licencie ktoréhokoľvek iného členského štátu. Článok 3 Povinnosť priameho vykladania rybárskymi loďami so záťahovou sieťou s mraziarenským zariadením loviacimi tuniaky podľa časti C písm. c) prílohy k protokolu spĺňajú majitelia lodí spoločenstva na základe tohto rozdelenia: - plavidlá plaviace sa pod francúzskou vlajkou: 44 % - plavidlá plaviace sa pod španielskou vlajkou: 56 %. Článok 4 Od členských štátov, ktorých plavidlá lovia na základe tohto nariadenia, sa vyžaduje, aby Komisii notifikovali množstvá každého výlovu rýb v senegalskom rybolovnom pásme v súlade s nariadením Komisie (ES) č. 500/2001 [4]. Článok 5 Predseda Rady sa týmto oprávňuje určiť osobu splnomocnenú na podpísanie protokolu, aby zaväzoval spoločenstvo. Článok 6 Toto nariadenie nadobúda účinnosť siedmy deň od jeho uverejnenia v Úradnom vestníku Európskych spoločenstiev. Toto nariadenie je záväzné vo svojej celistvosti a je priamo uplatniteľné vo všetkých členských štátoch. V Bruseli 16. decembra 2002 Za Radu predseda M. Fischer Boel [1] Stanovisko z 5.12.2002 (zatiaľ neuverejnené v úradnom vestníku). [2] Ú. v. ES L 226, 29.8.1980, s. 17. [3] Ú.v.ES L 349, 24.12.2002, s. 46 [4] Ú. v. ES L 73, 15.3.2001, s. 8. --------------------------------------------------